
KĖDAINIŲ RAJONO SAVIVALDYBĖS TARYBA

SPRENDIMAS

DĖL SIŪLYMO LIETUVOS RESPUBLIKOS VYRIAUSYBEI NUSTATYTI IR PANAIKINTI KĖDAINIŲ RAJONO GYVENAMĄSIAS  VIETOVES, SUTEIKTI JOMS PAVADINIMUS IR NUSTATYTI TERITORIJŲ RIBAS
2019 m. gruodžio 20 d.  Nr. TS-288  

Kėdainiai

Vadovaudamasi Lietuvos Respublikos vietos savivaldos įstatymo 16 straipsnio 2 dalies 34 punktu, Lietuvos Respublikos teritorijos administracinių vienetų ir jų ribų įstatymo 10 straipsniu, Administracinių vienetų ir gyvenamųjų vietovių teritorijų ribų ir pavadinimų tvarkymo taisyklių, patvirtintų Lietuvos Respublikos Vyriausybės 1996 m. birželio 3 d. nutarimu Nr. 651 ,,Dėl Administracinių vienetų ir gyvenamųjų vietovių teritorijų ribų ir pavadinimų tvarkymo taisyklių patvirtinimo“ 28, 29, 31.2, 32.2 punktus, atsižvelgdama į Kėdainių rajono savivaldybės tarybos  2019 m. lapkričio 29 d. sprendimą Nr. TS-262 „Dėl Kėdainių rajono gyvenamųjų vietovių ribų nustatymo specialiojo plano tvirtinimo“, Kėdainių rajono savivaldybės tarybos  2014 m. rugsėjo 26 d. sprendimą Nr. TS-178 „Dėl vietos gyventojų apklausos rezultatų svarstymo įgyvendinant projektą „Kėdainių rajono gyvenamųjų vietovių ribų nustatymo specialiojo plano parengimas ir Kėdainių rajono gyvenamųjų vietovių ribų nustatymo specialiojo plano koncepcijos tvirtinimo“ bei įvertinusi vietos gyventojų apklausos, vykusios nuo 2014 m. vasario 17 d. iki   2014 m. balandžio 17 d., rezultatus,  Kėdainių rajono savivaldybės taryba  n u s p r e n d ž i a:
1. Siūlyti Lietuvos Respublikos Vyriausybei nustatyti Kėdainių rajono  gyvenamųjų vietovių teritorijų ribas ir pavadinimus pagal Kėdainių rajono gyvenamųjų vietovių ribų specialųjį planą, patvirtintą Kėdainių rajono savivaldybės tarybos 2019 m. lapkričio 29 d. sprendimu         Nr. TS-262 „Dėl Kėdainių rajono gyvenamųjų vietovių ribų nustatymo specialiojo plano tvirtinimo“. 


              2. Siūlyti Lietuvos Respublikos Vyriausybei nustatyti  Dotnuvos seniūnijoje gyvenamąją vietovę ir suteikti jai  Liepų kaimo pavadinimą. 

              3. Siūlyti Lietuvos Respublikos Vyriausybei nustatyti šias Kėdainių rajono gyvenamųjų vietovių pavadinimus ir tipus:

             3.1. Krakių seniūnijos Skinderiškių kaimą;
             3.2. Krakių seniūnijos Barsukynės kaimą.
             4. Siūlyti Lietuvos Respublikos Vyriausybei panaikinti šias Kėdainių rajono gyvenamąsias vietoves:
             4.1. Dotnuvos seniūnijos Dotnuvos geležinkelio stotį;

             4.2. Gudžiūnų seniūnijos Gudžiūnų geležinkelio stotį, Marimpolio kaimą, Mlodzinavos kaimą, Pasiekų kaimą, Senkonių kaimą, Vypalų kaimą, Gujėnų kaimą;
             4.3. Josvainių seniūnijos Antanavos viensėdį, Pažiedupio kaimą, Prapuolenių viensėdį, Graužių kaimą (kodas 15247), Macgalių kaimą (kodas 19941);

             4.4. Kėdainių miesto seniūnijos Čeplinavos viensėdį, Klamputės viensėdį, Varėnų kaimą, Varkolių kaimą;

             4.5. Krakių seniūnijos Donavos kaimą (kodas 32168), Trakų kaimą, Pašušvio kaimą (kodas 38725);
             4.6. Pelėdnagių seniūnijos, Eigulių kaimą, Ivaniškių kaimą, Rimuolių viensėdį, Slikių geležinkelio stotį;
             4.7. Pernaravos seniūnijos Grinelių kaimą, Laučynės kaimą, Paskotiškės kaimą, Sauskojų kaimą, Vencloviškių kaimą,  Kanapėnos kaimą (kodas 17132), Lesčių kaimą (kodas 19427);

              4.8. Šėtos seniūnijos Bugumilavos viensėdį, Čeponiškių viensėdį, Linksmavietės viensėdį, Ožiškių viensėdį, Bernotiškio viensėdį (kodas 11788);


              4.9. Truskavos seniūnijos Ščiukiškio kaimą (kodas 28190);

              4.10. Vilainių seniūnijos Antapolio viensėdį, Džiugailių kaimą, Grąžčių kaimą, Marijankos kaimą, Norušių kaimą (kodas 36325), Pušinės viensėdį.
              5. Siūlyti Lietuvos Respublikos Vyriausybei pakeisti šių Kėdainių rajono gyvenamųjų vietovių tipus:
5.1. Dotnuvos seniūnijos Bakšių viensėdį pakeisti į Bakšių kaimą;
5.2. Dotnuvos seniūnijos Pupėnų viensėdį pakeisti į Pupėnų kaimą;

5.3. Dotnuvos seniūnijos Stukų viensėdį pakeisti į Stukų kaimą;

5.4. Gudžiūnų seniūnijos Alksnupių viensėdį pakeisti į Alksnupių kaimą;

5.5. Šėtos seniūnijos Joniškių  viensėdį pakeisti į Joniškių kaimą;
5.6. Šėtos seniūnijos Kirdeikių viensėdį pakeisti į Kirdeikių kaimą;

5.7. Šėtos seniūnijos Morkūnų  viensėdį pakeisti į Morkūnų kaimą;

5.8. Šėtos seniūnijos Sokų viensėdį pakeisti į Sokų kaimą;

5.9. Vilainių seniūnijos Juodkiškių  viensėdį pakeisti į Juodkiškių kaimą;

5.10. Vilainių seniūnijos Ledų  viensėdį pakeisti į Ledų kaimą.
              6. Pritarti Kėdainių rajono gyvenamųjų vietovių teritorijų ribų nustatymo ir pavadinimų tvarkymo aiškinamajam raštui (pridedama).
             Šis sprendimas per vieną mėnesį nuo jo įteikimo dienos gali būti skundžiamas Lietuvos administracinių ginčų komisijos Kauno apygardos skyriui adresu: Laisvės al. 36, Kaunas, arba  Regionų apygardos administraciniam teismui bet kuriuose šio teismo rūmuose.

Kėdainių rajono gyvenamųjų vietovių teritorijų ribų planas rengtas vadovaujantis Lietuvos Respublikos vietos savivaldos įstatymu, Lietuvos Respublikos teritorijos administracinių vienetų ir jų ribų įstatymu, Lietuvos Respublikos Vyriausybės 1996 m. birželio 3 d. nutarimu     Nr. 651 „Dėl administracinių vienetų ir gyvenamųjų vietovių teritorijų ribų ir pavadinimų tvarkymo“ patvirtintomis administracinių vienetų ir gyvenamųjų vietovių teritorijų ribų ir pavadinimų tvarkymo taisyklėmis, Lietuvos Respublikos vidaus reikalų ministro 2010 m. vasario 9 d. įsakymu Nr. 1V-80 „Dėl administracinių vienetų ir gyvenamųjų vietovių teritorijų ribų nustatymo ar keitimo planų rengimo tvarkos aprašo patvirtinimo“ patvirtintu administracinių vienetų ir gyvenamųjų vietovių teritorijų ribų nustatymo ar keitimo planų rengimo tvarkos aprašu bei kitais teisės aktais.


 Planas buvo pradėtas rengti Kėdainių rajono savivaldybės tarybos  2012 m. spalio 26 d. sprendimu  Nr. TS-318 „Dėl Kėdainių rajono gyvenamųjų vietovių ribų nustatymo specialiojo plano parengimo“.  


Kėdainių rajono savivaldybė išsidėsčiusi  Lietuvos centrinėje dalyje ir užima apie 1 677 km² plotą. Rajone yra vienas miestas – savivaldybės centras Kėdainiai, 10 miestelių (Akademija, Dotnuva, Gudžiūnai, Josvainiai, Krakės, Pagiriai, Pernarava, Surviliškis, Šėta ir Truskava), 477 kaimai ir 27 viensėdžiai. Rajono teritorija suskirstyta į 11 seniūnijų (Dotnuvos, Gudžiūnų, Josvainių, Kėdainių miesto, Krakių, Pelėdnagių, Pernaravos, Surviliškio, Šėtos, Truskavos ir Vilainių). Šiuo metu Kėdainių rajono savivaldybėje yra registruotų 515 gyvenamųjų vietovių iš kurių patvirtintas ribas turi tik Kėdainių miestas, visų kitų gyvenamųjų vietovių teritorijų ribos yra nepatvirtintos (sąlyginės). Gyvenamųjų vietovių ribos daugeliu atvejų yra netikslios, nesutampa su žemės sklypų ribomis, keliais, gatvėmis, geležinkeliais, vandens telkiniais, stabiliais kraštovaizdžio kompleksais ir kitais objektais. Neretai žemės sklypai yra įregistruoti ne toje gyvenamojoje vietovėje, kurioje jie fiziškai yra. Taip pat gyvenamųjų vietovių ribos į keletą dalių dalina naudojamus ar nuosavybės teise, fiziniams ar juridiniams asmenis, priklausančius žemės sklypus, pastatus, todėl deklaruojant gyvenamąją vietą, pasėlius, vertinant nekilnojamąjį turtą kyla problemų ir neaiškumų. Dėl išvardintų priežasčių sąlyginės gyvenamųjų vietovių ribos neatitinka šiandien galiojančių teisės aktų, tokių kaip: Nekilnojamojo turto kadastro įstatymo, Administracinių vienetų ir jų ribų įstatymo, Teritorijų planavimo įstatymo ir kitų poįstatyminių teisės aktų reikalavimų. Dėl ribų neatitikimo aukščiau išvardintiems teisės aktams tampa sudėtingesni, o kartais ir apskritai neišsprendžiami nekilnojamojo turto ribų formavimo, teritorijų planavimo, infrastruktūros vystymo ir kiti uždaviniai. Dėl to daug sunkumų patiria nekilnojamojo turto savininkai, potencialūs investuotojai, projektuotojai ir šiuos darbus organizuojantys savivaldybės administracijos darbuotojai. 


Kėdainių rajono gyvenamųjų vietovių teritorijų ribų plane, nustatant gyvenamųjų vietovių teritorijų ribas, buvo įvertinta ir atitinkamai atsižvelgta į Nekilnojamojo turto registre įregistruotų sklypų adresus, jų ribas, esamus vietovardžius, nepatvirtintas (sąlygines) gyvenamųjų vietovių ribas, parengtus teritorijų bendruosius planus ir kitus planavimo dokumentus, Kėdainių rajono savivaldybės administracijos, seniūnijos specialistų ir vietos gyventojų pasiūlymus. Pagal galimybes gyvenamųjų vietovių teritorijų ribos sutapatintos su valstybinės reikšmės miškų, geležinkelių, valstybinės ar vietinės reikšmės kelių, hidrografinių ir kitų objektų ribomis, o naikinamų gyvenamųjų vietovių teritorijos ar padrikai išsidėstę žemės sklypai prijungti kitoms gretimoms gyvenamosioms vietovėms. Sprendiniais buvo siekiama užtikrinti darnų Kėdainių rajono savivaldybės gyvenamųjų vietovių vystymąsi bei racionalų teritorijų (lėšų ir kitų išteklių) panaudojimą.


Vadovaujantis Kėdainių rajono savivaldybės administracijos direktoriaus 2014 m. sausio 28 d. įsakymu  Nr. AD-1-125 „Dėl vietos gyventojų apklausos įgyvendinant projektą „Kėdainių rajono gyvenamųjų vietovių ribų nustatymo specialiojo plano parengimas“ skelbimo“ buvo organizuota gyventojų apklausa dėl Kėdainių rajono savivaldybės gyvenamųjų vietovių  nustatymo ar panaikinimo, pavadinimo gyvenamajai vietovei suteikimo ar keitimo bei gyvenamųjų vietovių teritorijų ribų nustatymo ar keitimo. Apklausos laikotarpis: 2014 m. vasario 17 d. – 2014 m. balandžio 17 d. Apklausa buvo vykdoma Kėdainių rajono savivaldybės seniūnijų administracinėse patalpose. Apklausos būdas – tiesioginis gyventojų nuomonės įrašymas gyventojų apklausos lapuose. Informacija apie vietos gyventojų apklausos organizavimą buvo paskelbta vietinėje spaudoje, Kėdainių rajono savivaldybės internetiniame puslapyje www.kedainiai.lt ir Kėdainių rajono savivaldybės seniūnijų administracijų skelbimų lentose. Atsižvelgiant į apklausos rezultatus, buvo keičiami gyvenamųjų vietovių tipai, nustatytos gyvenamosios teritorijos ribos bei pavadinimas, tikslinamos Kėdainių rajono savivaldybės teritorijos gyvenamųjų vietovių teritorijų ribos.


Įvertinusi konsultavimosi su vietos gyventojais rezultatus, Valstybinės lietuvių kalbos komisijos išvadas bei Kėdainių rajono savivaldybės administracijos parengtus dokumentus, Kėdainių rajono savivaldybės taryba siūlo Lietuvos Respublikos Vyriausybei priimti sprendimą dėl nustatymo ir panaikinimo Kėdainių rajono gyvenamųjų  vietovių, suteikimo joms pavadinimus ir teritorijų ribų planų nustatymo.

Savivaldybės meras

                                                          Valentinas Tamulis              

